החזית הוורודה

החזית הוורודה היא עמותה ותנועת מחאה ישראלית שלהגדרתה "פועלת באמצעות כלים אמנותיים לחיזוק הדמוקרטיה בישראל". חברי העמותה כוללים בין היתר אמניות ואמני מיצג ותיאטרון הפועלים במרחב המחאה באמצעות מיצגים ומיצבים. תנועת החזית הוורודה פעלה החל משנת 2020 כחלק ממחאת בלפור והמחאה נגד מדיניות הקורונה בישראל, עברה הפוגה בתקופת ממשלת ישראל ה-36 וחזרה לפעילות בינואר 2023 כעמותה, כחלק מהמחאה נגד הרפורמה המשפטית. התנועה נבחרה לרשימת "אנשי השנה" של מגזין פורטפוליו, בשנת 2020.

החזית הוורודה מוכרת כגוף אמנים מעניין מבחינה אקדמית. פעולותיה של החזית הוורודה נחקרות אקדמית בשיעורים באמנות, סוציולוגיה, פוליטיקה ומדעי המדינה באוניברסיטאות, ובימי עיון אקדמיים. המכללה האקדמית תל אביב יפו אף מציעה לסטודנטים במדעי המדינה וסוציולוגיה התמחות במסגרת החזית הוורודה.

 היסטוריה 
החזית הוורודה נוסדה כקבוצה ביולי 2020 כחלק ממחאת בלפור על ידי יניב סגל, עומר שמר וכלנית שרון. יניב סגל השתמש בצבע הוורוד במחאה כבר כחלק מקבוצת "הבעלביתים", כדי לייחד את קבוצת האמנים, ומשום שהצבע הוורוד נתפס כמייצג חולשה, ילדות, נשיות, להט"ביות ותקווה, לדבריו. עקב כך, החזית הוורודה אימצה אף היא את הצבע הוורוד. ב-5 בספטמבר 2020, במהלך צעדה מגשר המיתרים לבלפור, חילקה החזית הוורודה דגלים לצועדים. בהמשך, במהלך סגר הקורונה, אימצו ארגוני מחאה צעירים נוספים כמו "קומי ישראל" ו"התעוררנו" את הצבע הוורוד. בסיום 2020 נבחרה התנועה לרשימת "אנשי השנה" של מגזין פורטפוליו. בתקופה זו פעלה הקבצה תחת סמליל של ראש ורוד מוקף כוכבים בעיצובו של אורן פישר, ולאחר מכן, בתקופת הקורונה, תחת סמליל של ראש גנרי עם בנדנה ורודה המתפקדת כמסכה, בעיצובו של דורון פלם.

בינואר 2023 התארגנה החזית מחדש לפעולה במסגרת המחאה נגד הרפורמה המשפטית שיזם שר המשפטים יריב לוין, תחת סמליל המגאפון בעיצובו של דורון פלם. ביולי אותה שנה נרשמה עמותת החזית הוורודה, שבראשה כלנית שרון ויניב סגל בתור מנכ"לים משותפים. הפעילויות כללו צעדות, שימוש בתופים ומגפונים, מיצגים ומייצבים שהצבע הוורוד דומיננטי בהם. החזית הפכה לאחד הארגונים הבולטים, הקולניים והמובילים של המחאה. חברי החזית הוורודה הוזמנו לתופף בהפגנות נוספות, קיבלו מימון לתופים נוספים ממחאת ההייטק וממטה המאבק חופשי בארצנו, והחלו לספק תופים להפגנות במקומות נוספים וללמד תיפוף מחאה. חברי החזית הוורודה אימצו מגמה של דיבור בלשון נקבה רבות.

בפרוץ מלחמת "חרבות ברזל" עמותת החזית הוורודה התגייסה לסיוע האזרחי בצפון ובדרום, וכן למאבק להשבת החטופות והחטופים. במסגרת חמ"ל אחים לנשק בבית קמה, שנתן סיוע ראשוני למפונות ומפונים מהדרום, חברי העמותה התנדבו בהפעלת מתחם לילדים, הפעלות, וסיוע אישי למשפחות בזמן שהותן בחמ"ל. בהמשך סייעו לחקלאים בקיבוצים שונים, ביניהם נתיב העשרה. בדצמבר 2023 החזית הוורודה שבה לפעילות מחאה כנגד ממשלת נתניהו ובעד השבת החטופות והחטופים. לחזית הוורודה קבוצות פעילות עצמאיות בתל אביב, חיפה, קיסריה, רחובות וערים נוספות בישראל.

בשנת 2024 עיצב גדי צדר סמליל חדש לחזית, של גרפיטי. החל מיולי 2024, החזית הוורודה מקדמת יחד עם ארגונים נוספים את מיזם "מפגינות נוכחות בכנסת" שמטרתו חיזוק הקול הדמוקרטי ליברלי בכנסת ישראל. במסגרת המיזם, מוזמנים אזרחיות ואזרחים לנכוח ולהשתתף בדיונים בוועדות השונות הכנסת, לבחון את התנהלות חברי הכנסת מטעם הקואליציה והאופוזיציה כנבחרי ומייצגי הציבור, ולחזק חברי כנסת ומשרתי ציבור אשר פעילותם תומכת ברעיונות ליברליים ודמוקרטיים. נציגי החזית הוורודה הוזמנו מספר פעמים לכנסת, לדיונים בוועדה המיוחדת של הכנסת לענייני הצעירים, בפרט כדי לדון בנושא השמירה על זכות ההפגנה וכן לדיונים בנושא אלימות משטרתית.

בספטמבר 2024 נעצרו 11 מפעילי הקבוצה, ושוחררו למחרת היום.
ממוזער|חברות וחברי החזית הוורודה בתמיכה במשפחות החטופים בשער בגין במרץ 2025
ממוזער|שלטי החזית הוורודה בקריאה להחזרת החטופים בשער בגין במרץ 2025
בשנת 2025 החזית הורודה מיקדה חלק משמעותי מפעילותה בתמיכה במשפחות חטופי 7 באוקטובר 23, ובעיקר הקבוצה היותר ״לוחמנית״ של משפחות בגין.
 מיצגים ומיצבים 
ממוזער|החזית הוורודה בסיום מיצג "הצוללניות מגיעות להבימה" בכיכר הבימה, 2020על פי עומר שמר, ממייסדי העמותה, מיצגי החזית הוורודה מתוכננים כדי להיות ברורים ולמגנט את הקהל. החזית הוורודה הציגה עשרות מיצגים. כמה מהבולטים שבהם:

 2020 
 30 ביולי 2020 "אני מוחה דמעה - מקוננות על מות הערכים" – בצאת תשעה באב 2020 קוננו משתתפים לבושים בשחור בסגנון רונית אלקבץ, על הערכים שלדבריהם רמסה הממשלה. הם אחזו בידיהם שלטים, כאשר על כל שלט רשום ערך ואחריו האותיות ז"ל. זהו המיצג שבו נולדה החזית הוורודה.
 5 באוגוסט 2020 "ליפ סינק פור יור גלקסי" – משתתפי המיצג נשאו בובות חייזרים ורודות. המיצג התייחס לכינוי "חייזרים" באשר למחאת בלפור. שכונת ביצרון, תל אביב.
 8 באוגוסט 2020 "גיבורות על" - משתתפי המיצג התלבשו כמו גיבורות על, וחזרו על מילים המבטאות מבחינתם ערכים נשיים: נחישות, הכלה, אלגנט, רוך ותקווה. המיצג מחה על החוסר בהנהגה נשית בישראל. זהו המיצג הרשמי הראשון של החזית הוורודה.
 אוגוסט 2020 "דגל הדיו" - האמנית אמה טוקטלי הניפה דגל ישראל שנצבע בצבעי ורוד לבן במקום כחול לבן. לדברי טוקטלי, משמעות המיצג הוא כי מטרת המחאה היא לפתוח דיון ולא להרוס. המיצג נערך בשיתוף פעולה של מספר קבוצות שכולן השתמשו בצבע הוורוד.
15 באוגוסט 2020 "גרניקה/צדק - לנצח נחיה על חרבנו" - מיצג בהשראת הציור גרניקה של פיקאסו, העוסק במלחמת אזרחים. משתתפי המיצג, חובשים ברדסים ורודים זוהרים צמודים בסגנון הרכב הרוק הרוסי הפמיניסטי פוסי ריוט. שחזרו את הציור. להעמדה נוספה שרון שגיא בתפקיד אלת הצדק, לבושה בגוני זהב ואוחזת מאזניים. המיצג לווה בשלט ענק ובו רשום "לנצח נחיה על חרבנו", כאשר המילים "על חרבנו" נמחקו, ונותרו בסיום המיצג המילים "לנצח נחיה".
 17 באוגוסט 2020 "הצוללניות מגיעות להבימה" - משתתפי המיצג נשאו דגל ישראל ורוד, לבשו ביגוד קומנדו ימי ורודים, והתחפשו ל"צוללניות אח"י ורודות", לדברי אור בירון, חברת החזית הוורודה. על גבן נשאו בלוני הליום אשר יצגו בלוני חמצן, וכתבו יחד את המספר 3000, המתייחס לתיק 3000. משתתפי המיצג השתכשכו בבריכה, וצורפה אליהן גם צוללת.
 20 באוגוסט 2020 "את לא לבד" המיצג מתייחס לאונס הקבוצתי באילת. משתתפי המיצג לבשו בגדים בצבע גוף ואחזו בפיהם יריעת בד אדומה גדולה, כשהן מובלות על ידי אלת הצדק. יריעת הבד בפה מסמלת השתקה, הסתרה ומחיקה. את המיצג ליווה הכיתוב "את לא לבד", המביע הזדהות עם קרבן האונס. תל אביב.
22 באוגוסט 2020 "השחיתות חונקת את הערכים" - במיצג אדם בחליפה חנק את שאר משתתפי המיצג, הלבושים כאלות יווניות, אשר יצגו את הערכים חינוך, שלום, צדק ותקווה. ירושלים.
27 באוגוסט 2020 "השחיתות חונקת את העם / כואב לי הכיס" - מיצג שהחל במעגלים של ריקודי עם בכיכר רבין, כאשר המשתתפים במיצג נושאים שלטים ובהם הכיתוב "כואב לי הכיס". המיצג מתייחס למצב הכלכלי. תל אביב. ממוזער|החזית הוורודה במיצג "כואב לי הכיס", 2020
29 באוגוסט 2020 "פרשיות של תקווה / רוץ בן סוסי" – מיצג בו הופיעו משתתפי המיצג כפרשיות ורודות, נושאות סוסי קרטון ורודים על מקלות במבוק כמחאה על התנהלות פרשי המשטרה אל מול המפגינים.
5 בספטמבר 2020 "באנו לתקן" - מיצג בו לבשו המשתתפים סרבלים ורודים ובידיהם כלי עבודה ענקיים. ירושלים.
"הסעודה האחרונה" – בספטמבר 2020, במסגרת המחאה על מדיניות הקורונה, ארגנה החזית את מחאת המסעדנים בבלפור.
12 בספטמבר 2020 "אנחנו התרופה למגפה" - במיצג זה המשתתפים חבשו מסכות אב"כ ורודות, לבשו סרבלי קורונה ואחזו סמרטוטים. ירושלים.
 12 בספטמבר 2020 "הרסת לבד?" משתתפי המיצג המתינו בשדה התעופה לבושים כתיירות עם "תיקים" ועליהם הכיתובים 1000, 2000, 3000. נמל התעופה בן-גוריון.
31 באוקטובר 2020 "חיילות הדמוקרטיה", מיצג ביום השנה לרצח יצחק רבין, בו לבשו המשתתפים מדים ורודים. במיצג נעשה שימוש בקטעים מנאומו של רבין בהסכם השלום בין ישראל לירדן בשנת 1994. ירושלים.
14 בנובמבר 2020 "אין כזה דבר ג'וגינג לא חוקי", משתתפי המיצג התלבשו כמו נערות ספורט משנות ה-80. בעת סגר הקורונה השני. במסע ספורטיבי בין מחלף חמד לבלפור.
"ריקוד החניקה" - המיצג נפתח באדם לבוש חליפה החונק את עומר שמר, אחד המשתתפים במיצג. לאחר מכן פותחות נשים בריקוד החניקה.

 2021 
ממוזער|החזית הוורודה במיצג "באנו לנקות", 5 ביוני 2021
 5 ביוני 2021 "באנו לנקות/ המנקות של שרה", משתתפי המיצג קרצפו את הרחובות באמצעות מכונת קצף. ירושלים.
 13 ביוני 2021 "השבעת ממשלת השינוי", משתתפי המיצג התלבשו כחלוצות ורודות. ירושלים.

 2023 (עד פרוץ מלחמת חרבות ברזל) 
11 בפברואר 2023 "שובה של אלת הצדק" - דמותה של אלת הצדק הובילה את משתתפי המיצג שנשאו את הכיתוב "No one is above the law". תל אביב.
15 באפריל 2023 "הקברניט לא כשיר" - משתתפי המיצג התלבשו כמלחים, נשאו גלגלי הצלה ושילוט "הקברניט לא כשיר".
6 במאי 2023 "הלב המדמם" - משתתפי המיצג לבשו מכנסים ורוד וחולצה לבנה ועליה לב ורוד. המיצג בוצע בשיתוף נציגות ונציגים מהחברה הערבית. הכוריאוגרפיה של המיצג הסתיימה בנפילה לרצפה והתזת דם. המיצג מתייחס לרצח נשים בישראל ולפשיעה בחברה הערבית בישראל. תל אביב.
13 במאי 2023 "לא על הגב שלנו" - משתתפי המיצג נשאו "סלעים" ענקיים על גבם, בהקשר של כספים קואליציוניים. המיצג מתכתב עם דמותו של הטיטאן אטלס מן המיתולוגיה היוונית, אשר נושא את העולם על גבו.ממוזער|החזית הוורודה במיצג "לא על הגב שלנו", 13 במאי 2023
אוגוסט 2023 הרכבת הקלה - המשתתפים חולקו לשלושה מיצגים: מיצג ברביות, מיצג של כיתה הלומדת אזרחות על פסי הרכבת, ומיצג חברים העורכים ארוחת שבת. המשתתפים אזקו עצמם, בעודם לבושים בורוד, בתוך הרכבת הקלה, במחאה על סגירת הרכבת בשבת.

 2023 במהלך מלחמת חרבות ברזל 
 אוקטובר 2023 "פרפרים של תקווה" - מיצב פרפרי אוריגמי המוני לשחרור החטופים מעזה. החזית הוורודה הובילה ברחובות קפלן ושאול המלך בתל אביב פעילות אמנותית שכללה קיפול פרפרי נייר שמסמלים חופש. הפעילות נמשכה כחודשיים לתוך המלחמה ומשם הופצה לבתי חולים ובתי ספר בשאר הארץ. לאחר מכן הפכו הפרפרים לסיכת דש, שהפכה לאחד מסמלי המאבק של שחרור החטופים.
ממוזער|מיכל הרצוג, אשת הנשיא, עונדת סיכת פרפר אוריגמי במהלך ביקור בנתיב העשרה ביולי 2024

 2024 
 ינואר 2024 "ידיים" - מיצב דינמי של ידי גבס אשר משתנה עם הזמן, לציון 100 ימים בשבי החמאס.
 אוקטובר 2024 "הקדושות המעונות" - משתתפי המיצג התלבשו כקדושות, עם שלטים בהשראת קלפי טארוט: לב ובתוכו חיצים, ועליהן כיתוב: חטופים, מפונות, חיילים, הרוגים.

 החזית הוורודה בתיאטרון 
מובילי החזית הוורודה מגיעים מעולם התיאטרון. בין מיצגי החזית הוורודה בתיאטרון:
 בתערוכת "אופק האירועים", של האוצרים ניצן כהן, ארז מעין שלו ואיריס מועלם, במסגרת תיאטרון תמונע הווירטואלי, יצרו את מיצג "עולם חדש ורוד" שרון שגיא, כלנית שרון, ירדן גרוסר, תמר מלאכי, עומר שמר, קארין בראונר, עתליה זהבי ויניב סגל. ינואר 2021.
 בפסטיבל א-ז'אנר מספר 20, בתיאטרון תמונע, יניב סגל, כלנית שרון, רקדנית הפלמנקו שרון שגיא ופז צמח העלו מופע השאול מהפגנות הרחוב. במיצג, בו לבשו פרטי לבוש ורודים וגלימות שופטים, הקריאו ה"שופטים" קטעים מתוך ספרו של אדם רז, "הדרך לשבעה באוקטובר", בעוד רקדנית פלמנקו לבושת חולצת מחאה ורודה מקישה בעקביה ובתוף. אוגוסט 24.
בפסטיבל עכו בספטמבר 2021 העלו מנכ"לי החזית הוורודה את עבודת תיאטרון הרחוב ״I'm Calling The PINK Police".

 קישורים חיצוניים 




 ביאורים 

 הערות שוליים 

קטגוריה:אמני מיצג ישראלים
קטגוריה:ישראל: ארגוני להט"ב
קטגוריה:המחאה נגד בנימין נתניהו
קטגוריה:מחאות ב-2020 בישראל
קטגוריה:מחאות ב-2021 בישראל
קטגוריה:מחאות ב-2023 בישראל
קטגוריה:מחאות ב-2024 בישראל